정조 13년 · 목
該曹啓言鎭川幼學金泗潤擊錚原情以爲渠祖天柱當戊申三月見逆賊之璟來據本邑與弟天章子聲秋權稱把總倡結同志來到官門冒死排入渠祖爲凶鋒所擊頭䐉破碎渠之從祖爲賊矢所中渠父破面裂鼻故其時渠之從祖贈職旌閭劃給祭需渠祖渠父各給復戶與勳券而昨春倡義搜訪之時一鄕上下枚擧事實呈于巡營矣及見關文之來到則曰故將校金千柱子孫食物存恤將校二字之說實出無根特命釐正云矣毌論權差與實差渠祖及渠從祖俱能自爲犯總倡義殉身則將校之稱在渠輩實爲光鮮而有若被衊伸雪者然民習極爲駭然請原情勿施允之又啓言禮山良人南智元原情以爲前經歷成隅遷其母葬於先塋壓䐉之地故渠父泰興掘去成塚而依法典定配於茂長縣矣渠兄禮元鳴金籲天特命徒年減律更蒙天恩得爲放釋云矣私掘罪人之杖流三千里自是國典而特命減等實是曠絕之恩則渠當感泣縮伏而今又縱子呼籲至請全釋民習可駭不可循例捧供請原情勿施智元從重勘罪允之又啓言南部良人李得性原情以爲渠之父祖受國厚恩以至于其兄渠雖冥頑豈無感激而渠之老母昨年身死乞蒙天恩云矣得性以此干恩猥屑之說至煩天聽者不啻屢次連加嚴斥而少不知畏不可尋常處之請原情勿施考律嚴勘敎以一邊上言一邊擊錚寧有如許民習爲先嚴刑一次從重勘律以懲日後又啓言金堤幼學金相臣原情以爲本郡洪山面六十餘結田畓民人起墾處劃給於昭顯宮而自宮收稅時衿給於慶淑郡主房矣及戊申罷宮後還屬戶曹納稅而具姓兩班卽郡主房後孫稱以奉祀條斥賣於京居李家內需司詳考各宮房都啓下單子則昭顯宮慶淑郡主房元不入於有土秩其爲無土今已判斷伏乞官稅外無私稅徵捧之弊云相臣之以此呈訴亦已屢次此係久遠難覈之事且是有主輔賣之物而忽生攘奪之計民習痛駭前後皆自臣曹嚴辭退斥藉曰衆民稱冤之事相臣一人每每獨當健訟如此明有中間受賂之迹請原情勿施其罪狀自臣曹重勘敎以民習痛駭下送本道監營嚴刑懲戢又啓言平山童蒙朴甲應所當捧供以入而其父師嚴以主張校論鄕中失和罪丁未秋因特敎定配蔚珍縣鄕戰者刑配國法至嚴則從輕勘律在渠偉逭而不思懲畏猶復跳踉昨年四月縱子呼籲只令勿施則又復鳴錚極爲無嚴請原情勿施其荐犯瀆擾之罪固當重勘而甲應年旣未滿今姑置之允之又啓言南部童蒙崔仁伊原情以爲其父昌徵西部書員隨行以曖昧罪丙午十二月流配會寧府近聞移配孟山而未知死生存歿乞令放釋云矣今正月仁伊以此事擊錚而昌徵以部吏敢生討錢之計以淫行之說誣告平民罪至流配則其罪犯不可輕議其時至請勿施已爲蒙允未及匝月又復鳴錚者極爲痛惡請原情勿施仁伊年纔十三法不當懲治嚴飭放送允之又啓言東部童蒙崔秀東所當捧供以入而其父光泰護逆情節窮凶絕悖之狀臺閣懲討何等至嚴而勘止編配實是倖逭嚮因其妻之呼籲雖有放送之成命伊時臣曹之覆難可見公議之截嚴則在渠道理固當屛息之不暇而縱妻縱子每每煩籲其放恣無嚴之習萬萬痛駭請原情勿施其子冒濫之罪亦當嚴勘而年旣未滿今姑置之敎以放送又啓言崔光泰罪犯凶逆之狀已悉於前後草記中近來隄防不嚴罪犯護逆者隨其呼籲遽議參恕則竊恐法紀蕩然醜類無懲成命之下奉行無路矣敎以依前下敎放送又啓言海州良女沈召史所當依例捧供而其子崔惡才以獄卒稱以踰門例錢侵徵新繫罪囚以其所着枷端縛束兩脚趺觸墻頭缺傷喉吭過十日致命聽令擧行者雖云李從奉恐喝指使者卽是渠也曾於乙巳入於本道錄啓判付辭意至爲截嚴則屢行同推尙今抵賴固已獰頑變幻事實縱母煩籲尤極無嚴請原情勿施更加嚴訊取服之意分付該道臣允之又啓言安邊良人金千福原情以爲渠等生涯專爲漁商自柏洞旅店創設後店人不有定式要路抑執百般操縱多日滯留勒定半價故每爲狼狽本道巡營屢次文移京兆連有革罷都庫之回移昨年監賑御史下來遮路泣訴則御史以給烟稅於店人任其斥賣之意粘移京兆矣店人輩如前侵虐一依定式事冀蒙天恩云矣觀此所供事係民瘼取考京兆文案則道臣御史俱有文移旅客主人權利操縱之弊果是實狀稅錢則依式準收物種則任其行賣毋敢違越之意請自京兆各別嚴飭禁斷允之又啓言海州良女金召史所當捧供以入而此獄今正月因臣曹覆啓有令道伯各別訊推期於輸情之命矣命得之尙今抵賴固已痛惋而反生僥倖之望縱妻呼籲萬萬痛惡請原情勿施金召史所當論勘而事屬爲夫參酌放送允之又啓言全義幼學金重大原情以爲渠卽上洛府院君金士衡之十三代孫永嘉府院君金壽童八代孫不意昨年本邑勒定於收米之役乞免賤役保存門戶云矣眞有可藉之端呈訴營邑期於頉免未爲不可而敢以猥屑之說瀆擾天聽者萬萬無嚴請原情勿施考律嚴勘敎以民習可駭嚴刑一次懲治又啓言西部良女李召史原情以爲渠夫車重轔昨秋以柳士興定沙工送木川縣守禦廳糧餉廳訓局等需米與他私卜竝爲裝載而來至大洋致敗則水原府成給立旨矣自糧餉廳捉囚渠舅父自木川捉去渠夫致敗穀物枷囚徵捧將至三朔乞蒙放釋云矣重轔父子莫重穀物稱以致敗終不準納該邑該營之捉去懲推法理當然前月李召史以此事煩瀆天聽極爲猥越而特以四件內事只爲勿施則又復鳴金萬萬無嚴請原情勿施考律科罪允之又啓言南部童蒙李碩伊原情以爲其父常俊以西氷庫世居之故曾經尊位矣同里士人金信默憎中路之爲尊位初施洞罰終又棘門而又囑捕廳捉去其父故其母懷孕滿朔驚惶落胎而死其父與信默略有言詰其後數日信默之六歲女以瘧疾身死則信默謂以打殺至有告官定配吉州之境特蒙分揀云矣常俊以殺獄重囚特蒙減死之典則不思感祝懲畏之道縱子瀆擾民習誠極無嚴原情請置之允之又啓言西部良人申郁慶原情以爲渠之曾祖生時豊德畓定價一百兩許賣於王泰成而只捧三十兩故渠父呈于豊德則金光漢買取此畓云故相訟於營本官連爲得訟而王哥等又爲符同抑奪伏乞推給云矣田土爭訟乃敢鳴金猥越之中尤爲猥越此等民習不可不嚴繩原情請勿施照法勘處敎以民習猥越嚴刑勘懲又啓言全州貢生崔命淳原情以爲昨年七月本府上納錢四百兩運置於旅客主人方弼國家則弼國從中偸弄只給一百三十兩故本府捉囚其父與弟乞令推給云矣結錢之留置私家任其偸弄固已痛惋而昨冬該道移文內結錢則該吏雖已準納食主人之乾沒公貨亦甚痛駭卽爲準徵以給云故弼國方自臣曹拘囚杖督則不待推給敢爲驚動之擧者不可以尋常猥越勘治請原情勿施各別嚴勘敎以民習可駭嚴刑一次後勘懲又啓言法聖倉漕卒河載弘原情以爲廣興別營而倉則稅穀未上納前每石剩米三升加升米五升色米三合磨鍊定式外加徵者十餘石所謂剩米乃是倉官所食而庫直之欺官潛食爲二三斗也軍資監則打石定式每石八合而元穀未納前漕船則每一船四石拔去京船則六石拔去故京江船主三南漕卒不能支保云矣倉屬之科外濫徵安知無此弊而赴訴該司從便釐革事理當然而煩籲天聽極爲無嚴請原情勿施照法重勘敎以民習痛駭下送本道監營嚴加懲治又啓言南部良人韓興瑞原情以爲其父福基禁衛營內餉色庫子隨行己亥年反庫時其父及他庫子倂入於無面以仍存庫子次次計捧事奉承傳定式壬寅年以他庫子之罪除汰本役而逋負之數辦納無路方囚本營未免瘦斃令該營特爲放釋還屬本役從便計減云矣福基之特貸一律仍置本役實是寛典而又因他事永汰可謂罪上添罪此等之肆然呼籲萬萬痛駭請原情勿施考律嚴勘敎以不死幸耳寧有如許民習不可以爲父訟冤屬之四件內事此不過福基縱子慫慂之致爲先嚴刑一次定配以懲日後又啓言楊州良人孔成仁原情以爲樓院民人資生之道只有東北魚商旅客主人一條路而已一自東村旅舍設立後勒執魚馱操縱抑買東村民收稅又專利樓院民納稅又失利革罷都庫通共和賣計給烟稅各安其業事得蒙天恩云矣樓院民人今正月以此擊錚而猥濫呼籲之罪已爲嚴刑懲勵則又復瀆擾萬萬無嚴請考律重勘本事則北民擊錚備陳其弊樓院民稱冤別無異同自京兆此亦嚴加禁斷允之敎以民習可駭嚴刑懲罪又啓言西部童蒙申仁甲原情以爲渠父以西部書員之役隨行丙午四月自陷罪科定配於中和府到配四載百病添劇渠母不勝思想長臥不起以渠代父罪亟令放釋云矣仁甲放送所供請上裁敎以放送又啓言瑞興良女閔召史原情以爲渠夫郭尙甲陷於殺獄之科莫暴冤狀蓋死者卽渠夫六寸大父郭良保世傳奴而以四口一賞之例許養其父母者也因聚會投錢言辭不恭渠夫不過以數語責之則德守以頭觸石至於致死德守父世贊初再招元無渠夫毆打之說而特以池驗金之亂招轉成疑獄亟令該曹詳覈使生出獄門云矣閔召史放送所供請上裁敎以令道伯詳査狀聞又啓言大興幼學成夢鎭原情以爲渠祖胤儉壬寅發配甲辰蒙宥姓名不入於歲抄中連呈上言見阻喉院渠祖年今八十一朝暮將盡一縷未泯之前姓名三字若不得一經聖鑑則死爲不瞑之恨云矣胤儉所坐何等關係而近來釁孼無懲敢爲自衒干恩之計極爲放恣胤儉不可無別般嚴懲之道請夢鎭爲先照法重繩敎以自其時已知其無足責今番加資亦有提敎蓋無關於隄防原情只令勿施又啓言安岳林召史原情以爲渠夫尹光郁以本郡勅需監官錢貨與受事定配於鐵山府渠無强近之親只有蒙騃之子赴配之後消息無聞晝夜號泣欲見父顏故賣牛鬻鼎撫背泣送不幸渰死於潦水中父旣在謪有誰葬之伏乞特爲放釋使得收骸掩土云矣林召史放送所供請上裁敎以議處又啓言瑞興良女朴召史原情以爲渠夫尹允得丁未燕行時以上使祿馬頭陪行義州人金中方得以上使轎馬夫食毋入去回還之時持一封物懇請曰此三升五疋▣緞三疋要付馱來渠夫信之不疑受付負卜人被捉於義州搜驗時果有紋縀故究問渠夫與中方得中方得恃藏刑敢以元無紋縀出付之事專事推諉本府探知其狀更推嚴問箇箇承款渠夫則循例囚禁尙滯他道伏乞査處使得生還云矣朴召史放送所供請上裁敎以議處又啓言瑞山良女金召史原情以爲渠夫姜泰夢以平薪驛吏隨行因司僕寺上納偸食定配于龜城府以白日無辜之事至今在於編配之境乞蒙天恩云矣金召史放送所供請上裁敎以議處又啓言興陽幼學宋命煥原情以爲乙巳年時偉之爲本道監司也渠父濟安橫入於廉問中歸之武斷鄕里置之杖流之律定配於谷山府已過五年渠祖母朝暮濱死無日不泣伏乞亟施放還之典云矣命煥放送所供請上裁敎以議處又啓言渠父濟安以座首用權行威受賂賣鄕收買田土者價至四百餘兩定配固城以災邑移配谷山若以歲月之稍久遽議疏釋則外方奸鄕無以懲畏請原情置之允之又啓言西部童蒙盧得成原情以爲再昨年三月冶匠與雜鐵廛相訟時渠父適以所任冒濫擊錚定配於遂安郡渠祖母命在朝暮號泣度日伏乞特爲放釋云矣得成放送所供請上裁敎以議處又啓言得成之父孝才以治匠猥濫擊錚徒三年定配當初罪犯無甚緊重且其到配已至三年合有參恕之道請放送允之又啓言東部閑良金桂淡原情以爲渠父德起以雜鐵廛市民與冶匠相訟定配於肅川地被渠祖母喪赴配之後日夜哀號毀瘠骨立方在死生中伏乞以渠代配云矣桂淡放送所供請上裁敎以議處又啓言德起以幻弄市案非理立訟至被遠配之典有難輕議疏釋請原情置之允之又啓言西部童蒙方龍福原情以爲渠父春得以望門床廛市民以各床廛物種事駕前白活定配於杆城之地不習水土病入骨髓而朴枝厚亦以床廛市民同時散配去月得蒙放還之恩云伏乞均被雨露之澤云矣龍福放送所供請上裁敎以議處又啓言床廛市民輩以針子買賣事輦路咫尺手張上言狀頭金景默及首床廛三所任方春得田致慶朴枝厚等竝散配月前因枝厚子擊錚蒙放釋之典則今此一放一仍雖爲渠執言之端近來民習之無懲專由於乍配旋釋不可輕易放釋請置之敎以本事雖極頑濫不可一宥一否放送又啓言平壤婢突蘭原情以爲龍聖佑爲名人稱以御營廳將校下來平壤欲換本營上納錢云渠上典宋時哲之妻娚方欲移家平壤換錢五千五百兩成手記時渠上典以同貸樣書給矣聖佑捧手標不給一分錢率妓逃走之後萬無營錢彌縫之路以渠上典手記納于營門營門移文本道及黃州其所徵錢急於星火渠上典自營門拘囚棍督故以至冤之狀屢屢告達則特減一千八百兩其餘卽爲備納之意嚴明分付故賣盡家藏備納蒙放後呈狀秋曹捉來聖佑之子則此頉彼頉閱月遷就丁未八月幸行時有所上言而該曹以猥濫論罪定配於恩津縣渠老大上典食飮全却仍爲身死渠大上典晝夜涕淚將至死境伏乞特爲疏釋云矣突蘭放送所供請上裁敎以議處又啓言時哲準納營錢且其到配幾至三年而赴配之後其祖身故參以情理宜有原恕之道請放送允之又啓言瑞山軍官金喆金原情以爲渠父星兌良產之故以本郡選武軍官應役者已多年所而渠之父子近驛居生且有食根故丙午式謂之靑陽驛奴池順鶴之妻明春外孫勒徵二百三十兩故渠父據理責之昨秋尹哥驛吏又復恣意橫徵呈訴本驛則郵官偏聽下吏之瞞告渠父及渠兄山龍渠叔輔兌同囚杖打實有時刻難保之慮伏乞亟施勿侵之敎驛吏告訐之罪照法嚴繩云矣喆金放送所供請上裁敎以議處又啓言果如渠訴該吏輩之恣意橫侵從中作俑者殊涉痛駭而一邊呼籲有難準信請令本道別定査官從公決給允之又啓言原州奴芿福原情以爲渠小上典張仁慶爲人見誣謂爲倉色還上分給之際斗數減縮遠配於光州地渠大上典夫妻年俱八十晝宵呼哭氣息奄奄伏乞特令分揀放釋云矣芿福放送所供請上裁敎以議處又啓言仁慶以倉色還分之時擅減民分之斗數以餘數充納逋欠依法典勘配此等奸猾之類不可輕議疏釋原情請置之允之又啓言定州李召史原情以爲渠夫李命興畜私婢一色矣同里親切人朴東金潛奸現捉突出相詰渠夫則置而不較東金素患蛔症兩日若痛第三日致死東金之父萬得仍卽歛葬忽地發狀開檢已埋之屍渠夫月三同推至今四年伏乞亟令該曹明査處決云矣李召史放送所供請上裁敎以議處又啓言李女稱冤雖如是縷縷一邊之說難以準信且該道旣不錄啓上聞事情無以知得請令道臣詳査論理啓聞後稟處允之又啓言水原童蒙金慶應原情以爲渠父親知鄭大得來懇曰吾有娚妹分財之事須筆執成文以給云故渠父依其言書之大得之兄秀得做出孟浪之說以其妹夫僞成文券勒脅分財樣誣呈本官渠父歸之於僞券代書之科至於定配之境渠母不忍思想日夜呼泣伏乞以渠代渠父之罪亟令放釋云矣慶應放送所供請上裁敎以議處又啓言慶應之父鳳鉉以僞成田畓文記定配於肅川所坐旣係不輕到配未滿周年若或輕釋則奸猾之習無以懲畏請原情勿施允之又啓言新溪良女韓召史原情以爲渠夫李貴福居於路傍以炭幕爲業再昨年夏不知何來二人來到渠店買喫朝飯之際谷山譏詗土校摘見其號牌卽爲捉去翌日又捉渠夫謂以隱匿罪人渠夫以實狀告達則官亦分付曰汝實無罪云故知其無事矣畢竟定配於長城府寧有如許至瞹昧至極痛之事乎渠夫被配恰滿三年而本以抱病之人實有朝夕難保之慮伏乞特爲放釋云矣韓召史放送所供請上裁敎以議處又啓言逆復逃奴孝男孝才隱匿於李貴福家至被徒配之境則其所情犯萬萬痛惋不可遽議疏放請原情置之允之又啓言加平童蒙權勝彥原情以爲渠父周應昨年因渠家婢夫崔夫貴擊錚事其時査官不考文案直謂之壓良爲賤竄配光州地蓋渠家傳來婢旕丹以二十兩錢請贖其所生女渠曾祖母老未照關旕丹及二所生末禮依例許贖三所生婢唜連則初不許良則旕丹偸竊和會文記自以爲盡贖而末禮不知奴主之分頻有悖慢之習叱辱詬罵罔有紀極渠父不勝憤恚呈于本官則本官先治末禮夫妻凌辱之罪又成還賤立案以給則末禮夫崔夫貴敢生欺天之計至有擊鼓之擧終至渠父竄配之境渠祖母年迫八耋氣息奄奄伏乞特加放釋云矣勝彥放送所供請上裁敎以議處又啓言周應之壓良爲賤因判付行査依律定配則少無懲畏纔過數朔變幻事實縱子呼籲萬萬駭然請原情勿施承彥所當重勘而年未及丁參酌放送允之又啓言北部幼學李承建原情以爲渠之墳山在於楊州地嶺斤面于今守護爲五十餘年昨年八月前府使金鼎鎭强欲移葬其妻於渠祖父母墳山單白虎無遮障之地呈訴于監司趙鼎鎭則以與金鼎鎭親査之嫌不爲聽訟牧使林蓍喆以從當摘奸爲題鼎鎭自知理屈寂無動靜渠父死於驪州牧任所歸葬於渠祖父母山側鼎鎭之子啓河誣呈於本官使渠卽刻來待伊時因渠母病又當幸行不得就訟不意今初九日啓河忽地穿壙於渠之所占處渠急呈本官領禁葬將校罔夜馳進則夜半已爲偸葬矣哀冤之極不得不呼籲伏乞特降明旨不日掘移云矣承建放送所供請上裁敎以令道伯申飭山所官摘奸公決又啓言果川童蒙韓廷煜原情以爲渠父灌卽靖社功臣西原君嶠六世孫蔭仕至東部都事矣意外罷散家甚貧窮祠宇頹圯萬無修葺之道渠之七寸侄景周言世傳奴婢在於南陽西面可以收貢補用於改建云故渠父躬往南陽收奴輩貢膳將還之際奴栗同言渠五寸侄禮分有二女隱匿云故招問禮分則無一辭花名以納而含憤於其叔之直告相與大鬨因飮鹽水昏倒於村前其同里林卜起及禮分之同生老郞奔告栗同則栗同父子急出負來見其致斃自生畏㥘撤家逃走屍親肆毒無地反構怨於渠父私自結縛奔訴本府南陽前官偏聽彼隻之誣告勒成獄案衿川官覆檢時以飮藥自斃之由論報則上司定三檢於安山官安山官爲慮生梗只循初檢之文狀以渠父爲元犯更成獄案三載囚禁奄奄一縷朝夕難保伏乞特令査實委折得免瘦死云矣廷煜放送所供請上裁敎以令道伯詳査公決俾無更訴之弊又啓言通津良女李召史原情以爲渠夫朴舜佐滯獄已五載矣蓋此獄事始因道伯之初入爲主末爲秋曹之依他爲說一入圓扉無以見面渠夫長兄喪魄而死乳臾化去老舅惶恐形脫骨立將有朝夕難保之慮無罪而死將不知爲幾人伏乞俯垂憐察獲霑再生之澤云矣李召史放送所供請上裁敎以令道伯親執詳査論理狀聞後議處又啓言西部閑良鄭有琨原情以爲渠父光國以訓鍊奉事隨行乙巳科場身爲任官不能檢察自試所以科場用情移送義禁府照律定配於熊川縣年今六十沈疾瘴氣死亡無日渠之八耋祖母日夜號泣方在奄奄之中伏乞特爲放釋云矣有琨放送所供請上裁敎以議處又啓言渠父光國自金吾定配則非臣曹所可擅便請令義禁府稟處允之又啓言羅州良人文鳳山原情以爲渠父重才以本島屯長隨行丙午年漂海人來到而不爲問情移送他島累次受刑定配於松禾縣渠祖母今年七十七晝宵呼哭幾乎垂盡且與渠父同時定配之金莫生到恭原未幾旋卽蒙宥其爲抑菀尤當如何伏乞放釋云矣鳳山放送所供請上裁敎以放送○漢城府啓言鐵原幼學李東益擊錚原情因刑曹覆啓令本府稟處事命下矣觀此所供以爲渠昨年四月以祖先墳山之爲黃基敬所沮不敢修墓行祀擊鼓鳴冤判付內令本道査給幽明之感不知死所第緣渠之昏耄無識傍祖之誤書直祖且以黃哥之訟卞遂歸誣辱之科竟至道啓勘律之請被囚六朔渠子仁矩冒瀆駕前渠得生出獄門蓋此訟今已四載哀冤痛迫之狀詳在判下文案而渠旣濫蒙天恩旣許修塚又令行祀所謂修塚者還竪舊碑而謂之頑濫今道臣狀請渠諸子中最長者待用刑科治而碑之旣竪者自官壓之烏在其朝家之決給乎渠非敢爲寸土加占亦非敢爲日後繼葬也只願復立石物稍存墳樣伏乞明賜處分云矣今此山訟屢經査啓事係久遠則入葬先後掘移當否今無可論而前道臣處決旣許其修塚行祀則廣拓墓庭亂䂨松檜雖有頑濫之罪至於發軍踣碑亦似過當前後道臣之若是相反有何所據而其間委折有難遙度請更令道臣嚴査公決俾無更籲之弊允之○京畿監司趙鼎鎭狀啓以爲四件外鳴金者文字呼籲之類取其所供撮其梗槪後錄馳啓而其中安學妻閔氏雖曰爲其子擊錚父母之爲子不入於四件內置之勿施秩道內殺獄罪人等獄事今方審理一體究覈同時登聞計料矣四件外鳴金秩北漢閑良朴天錫以爲渠募入山城奠居者七十餘載山城保障之地陰雨之備不可不慮昔我肅宗大王修築城堞設倉庫立寺刹別置訓禁御三營門城堞頹圯則隨毀隨補有經理廳有兩提調矣一自罷經理廳屬總廳之後城堞自本營修築所費夥多力自不逮近者雉堞頹圯非止數三處城郭亦稀見存者餉穀則荐値歉歲每有停退未捧之弊又於貢米移給之後迄無還報數漸減縮零星村民無所恃而漸散如南漢山城例差定城機別將別立提調後特下空名帖數千張使之買賣留本取殖俾爲逐歲修補之資以坡州長山臨津三處軍餉磨鍊以給以實倉庫則糧穀有裕軍民蘇完而北漢乃是溫祚王舊基有我太祖大王事蹟碑故朝家敬重城內多置倉庫又立寺觀而近來僧徒契活罔措且逢年年客使春秋翫景之時力渴於供饋且朝家有曾經戊申人蒙恩之事而北漢軍民曾經戊申之變獨不蒙恩豈不冤乎仰籲數事特下處分云坡州良人馬雲龍以爲先王朝甲申坡州防營創設之初劃給舊長陵火巢內平夷處以爲墾土設屯而本牧方急於改建創設動民墾田實所未遑其時牧使元重會稟議廟堂無論某處人勸募入墾定爲屯田納稅一卜租二斗永作田主傳子傳孫成給立案故渠父賛興應募入墾開拓之費遠過萬金辛丑年牧使徐有和論報備局一幷還屬本州自官打作昨秋移屬壯勇營依例打作矣伏乞考覈本州立案依前納稅使殘命全活云交河故學生安學妻閔氏以爲隣居柳德乃渠夫之外四寸渠夫死後謂以徵債率奴九月同命福等來到打租之場欲爲奪取渠子光益堅執不許命福先爲犯手互相鬪鬨畢竟奪租而去是日命福多食酒肉醉倒不省意外身死則柳德慫慂命福妻至於呈官成獄而命福乃渠夫外從祖父母使喚婢所生傳子傳孫至於柳德而仰役者柳德假稱驛奴又以爲光益毆打用意設計構陷死地光益年幼迷劣卒當此境未免亂招將至償命之境伏乞亟賜處決毋致枉死云矣四件外文字呼籲秩北部良人金昌成以爲渠同姓四寸大母卽奉保夫人也子孫夭折香火不繼墳形陵夷者久矣渠兄昌文以總戎廳庫直無面事晝夜長番已至十餘年兼以勢至竿頭切欲成墳而尙未遂誠渠以貧殘之勢萬無始役之道乞蒙天恩云醴泉尹尙協以爲自古僧役不過紙地上納矣近來雜役不一其端亟救此弊使得支保民役減疋之後不過木一疋後錢二錢五分矣近來次次增加一疋納後錢或至七八錢本郡民人將無保存之道査實革弊在前簽丁之法雖臾弱滿十五歲然後始爲編伍今則生纔七日箇箇疤定此亦嚴査處分本邑規例民戶所納燒木境內所在橋梁村木過冬後毀撤應納矣中間五十年來忽改此規一從民結以錢徵納故衆民無路支居依前以橋梁木應納本邑稅米太價自有恒定之數而昨年則民人所擔當備納者自官次知捧納米則每石三兩太則每石二兩三錢上納餘剩不知消融於何處此亦嚴査處之本邑二十三面八十一洞其中二十洞則擇其饒富處自三四十年以來次次願納許多徭役以其餘洞責應此亦嚴査革罷本邑無市井納稅之事今則以二兩錢每每徵索此亦嚴査禁斷使殘民保支云高陽良人金奉悅以爲渠雖不學無識卽佐命功臣左議政襄景公金承霔十一代孫禮曹參判金有溫十代孫而忽於年前渠父兒名唜孫與渠及渠六寸兄老星勒定軍役伏乞査實來歷卽爲頉給云西部良人安泰國以爲閭巷無子之類祝願於南廟得男者多有之親臨祈禱則宜有感應之效且於年前特命修補東南廟御駕俯臨之後卽覩邦慶更伏乞特加三思俯臨南廟云矣四件外言語白活秩高陽保人尹大云以爲渠卽靖社功臣尹允金寧國功臣尹起翼後孫年纔三歲父則見背只與七十老母僅僅保命見充於賤役靡室靡家不知死所兩功臣錄券恐遺失於汚穢之地敢欲懷納於駕前云西部韓再得以爲渠卽戊申楊武原從功臣別監韓道昌後孫單獨一身萬無保生之望功臣錄券將不免遺失於塗泥之中納於駕前云矣敎以四件外違格一倂勿施坡州田土事卿其詳査如果有稱冤之端論理報該營交河安學妻閔氏原情卿其詳閱文案論理狀聞北部金昌成高陽金奉悅等猥越莫甚刑推一次懲礪醴泉尹尙協猥越自猥越民弊自民弊以此原情文移該道逐條釐弊後形止使之狀聞此啓本還下送又狀啓以爲驪州幼學金慶興原情以爲昨年渠父見背占得一片空地掩土矣本州韓嵂爲名者稱其親山相距不遠瞰渠出他誣訴於前牧使李溎卽發監色摘奸圖形而嵂挾官家親誼躬自圖形勒謂犯腦前牧使捉渠劫捧掘移侤音渠抵死不捧則十餘日嚴囚之後傳令該面風憲使之官掘而旣違法理旋欲止之嵂私自掘移曳棺溝壑故渠告官欲治則前官拘於顏情不卽照律歲初聞新官到任卽爲泣訴則捉致嚴囚數日後無端放釋渠終未洩冤敢此呼籲伏乞韓嵂私掘之罪依法照律云矣敎以令本道伯詳査狀聞又狀啓以爲平山良女張召史原情以爲渠夫之兄草同爲金連石所推溺水而死渠夫金大老味卽爲告官發差執捉之際連石飮藥自斃其族屬稱以打殺反爲告官渠夫乃爲囚獄之境伏乞特爲放釋云請令該曹稟處敎以令本道伯詳査如有可原之端論理狀聞又狀啓以爲平壤良人康成大原情以爲渠父貴同與隣居李大成偕往酒店醉後大成之狂言悖說無所不至故先爲還家大成突入渠家言詰相鬨之際其兄奇同率其弟令宅急到挽止大成眼花矇矓取一鎌子欲打渠父誤刺奇同因爲致死則令宅反生奸計以渠父刺殺樣告官捉囚至今八年受刑者百有餘次此所謂魚綱鴻罹者也伏乞使渠父不作圓扉之魂云矣敎以令本道伯詳査如有可原之端論理狀聞又狀啓以爲平壤良女李召史原情以爲渠夫金靑音與隣居人李柯蘭言語鬨鬪吳於仁老味者泥醉挽止之際自爲顚仆破傷驅諸渠夫告官捉囚後因其子之白活蒙放矣於仁老味欲爲鍮店助役出往中和府店主車哥之妻以時疾致死則收屍埋葬還歸渠家因爲痛死其子以渠夫處被打致死樣告官四面譏捕渠夫則出往長淵風聞此由馳來自現仍爲嚴囚今至兩年伏乞明査分揀云矣敎以令本道伯詳査如有可原之端論理狀聞又狀啓以爲西部童蒙李阿只老味原情以爲渠父聖哲與葛知得市業同事知得以嶺南外受米作錢事圖得於宣惠廳以渠父名出關下往作錢輸送於知得家則知得恣意爛用廛中利殖亦爲都吞而惠廳謂渠父名載關文一向督捧渠父之以知得奸猾敗家而又被滯囚昨秋往卞秋曹則知得箇箇自服故定日督捧而徒自延拖迄無分錢備給出場無期乞自該曹刻期督捧一以備國穀一以爲渠父生出之地云矣蓋其本事不過爭利而慫慂稚子恣意鳴金極爲猥屑事當勿施係是四件內事枚擧馳啓矣敎以近來民習漸至頑悍所謂擊錚與上言若非至猥䙝之事多是至泛濫之說通下情自通下情尊國體自尊國體今番則特以弛張之意朝於許多草記猥濫之類竝各懲治事有所批下至於此事尤極猥越況八歲兒豈能如是掇辭乎依逋欠吏子處分所謂李聖哲身各別嚴刑定配以懲民習此後此等猥濫呼籲之類雖在四件內直爲勘罪之意本道及該曹知悉又狀啓以爲平山幼學申炷原情以爲先正臣宋文正公影幀奉安于書齋壬寅春營門將校打破神門突入影幀之下搜去靑衿錄渠父通文中慘遭禍變云者蓋以此也咸鏡一道荐値饑荒渠父年七十八居謫八年居不能糊口出不能乞食坐而待盡伏乞移配他免凶之邑云矣事在他道雖未詳知必有關係之深重而旣是四件內事不敢直請勿施枚擧馳啓刑曹啓言炷之父榮祖因北關災荒已有關東移配之命原情請置之允之鼎鎭狀啓以爲果川良女金召史原情以爲渠夫與船人盧毛通俱以銅雀津夫情若至親丙午三月分與毛通操舟渡人偶因言詰手顚舟中毛通仍爲氣塞致死故三次檢驗一無傷痕其時毛通兄弟俱食狂狗之肉三數日內兄弟俱斃則毛通之死未必不爲肉毒之祟而渠夫身數不幸致有成獄之擧乞使渠夫生出獄門云矣金召史以其夫金有才獄事昨秋幸行時有所擊錚而時値藏刑不得究覈道內殺獄今方審理此亦一體究覈後狀聞計料敎以日前以完伯之審理之遲滯亦有飭諭昨秋行査之事何至今不爲得聞乎中飭道伯斯速査啓事令該曹知悉又狀啓以爲開城府幼學申光義原情以爲渠五代祖天男奧在甲子适變從元帥麾下鞍峴之捷當前效死力錄功第一等逮丙子之亂殉節於兎山靈臺而子孫零殘往跡凘滅一抔招魂之虛葬千古埋沒之義魄豈不悲哉伏乞闡發幽隱樹風永世云矣刑曹啓言天男之爲國效忠果如原情則伊時朝家錄勳時宜有褒賞之典而事在久遠文獻無徵其孫稱道之說都歸私情闡發之請事係干恩請原情置之允之鼎鎭狀啓以爲平壤良人李好成原情以爲渠之七耋祖父世永去戊戌四月與連耕畓主李萬秋爭水相鬨萬秋不思年老之人詬辱扶持渠祖父顚仆於引水之梁仍爲氣塞更甦還家衣裳塗泥形色愁慘渠父仁傑自他還家問其曲折往看爭水之處則萬秋已爲趺足墮死於尖築之下矣萬秋之子遽生捧賂之計無數恐喝而牢拒不應則以渠父仁傑處被打致死樣發告而渠父之不得發明者或慮移禍於老父含口結舌受桎梏者于今十二年伏乞俯察俾免桁楊之魂云矣敎以令本道伯詳査如有可原之端論理狀聞事分付刑曹啓言好成之父仁傑以引水事踢殺李萬秋節次箇箇承款考覆結案牢囚平壤方待啓覆而好成全沒事實肆然欺蔽冒煩天聽萬萬痛惡此而行査則結案待時之類必將接跡籲冤成命之下不得奉行好成之罪不可曲恕請自臣曹考律懲治允之鼎鎭狀啓以爲坡州幼學黃鎔原情以爲渠父處儉以翼成公黃喜十二代孫居於先祖遺址伴鷗亭矣甲辰年以千萬意外之事定配於甲山地渠母年過六十晝夜呼泣形枯骨消作一未冷之屍伏乞特賜處分云矣今此黃鎔之父處儉以班族出役京鄕恣行胸臆挾勢宮房攘奪公田居在鄭妻黜置處比隣締結舍音之屬惟意交煽誑惑遠近跡涉殊常故至被流配關係不輕所當直爲勿施而旣是四件內事枚擧馳啓刑曹啓言黃鎔父處儉所犯諸罪俱係同赦而居在鄭妻黜置處交煽誑惑行止閃忽等狀尤萬萬叵測勘止定配可謂失刑而少無嚴畏縱子呼籲萬萬痛惋請原情勿施鎔照法嚴勘允之又狀啓以爲安峽幼學李重喆原情以爲渠父堰卽韓山君穡十代孫年今七十以瞹昧之事尙係牢獄大抵渠從嫂卽士族具性大之妹也性大之妹旣生子女中年喪夫又無舅姑故渠父結室籬內慰保生涯者有年而厥女之行淫凶暴一邑行路之所共知而乙巳年又私奸過客徐正道與之同居性大來言曰吾妹如此吾母不忍憤愧自決致死此是吾家讎人君須與我共殺云渠父曰渠罪惡如此潛逐他處卽以柔和之說開諭則厥女揚惡曰誰能黜我吾將刺殺見具李偕亡云云故性大復言曰吾妹之罪惡終始不悛請殺之渠父曰論其罪惡可殺無惜云爾則性大結縛厥女投水之際渠父亦不幸遇値而未及救解矣性大杖斃於官庭渠父至今牢囚朝暮且死本縣士林齊訟査官未得伸雪伏乞使渠代其父罪替入牢獄渠父乞蒙天恩復覩天日云矣敎以無論獄情訟理年七十人作爲元犯一向牢囚大是法典之外其委折令該曹査問該道待報來卽爲具由草記又狀啓以爲加平良女方召史原情以爲渠夫李生以京居兩班流落加平以學長爲業渠則薪汲資活適見隣里渠夫弟子李兒祖母則謂以貧寒到骨須殺渠夫與其媤叔居生則好衣好食云故不勝悲憤以峽俗之無倫責之其後學童之父李丹丹以其子學書之未就亂打渠夫流血滿身方在死生未分中渠雖非李生糟糠之妻忍見此狀豈不思呈官待辜限之道而以彼多勢不敢投足於官府近處裹足上來敢此泣訴云矣刑曹啓言其夫被打若是緊重則赴訴營邑豈無其路而謂以彼隻多勢呼籲蹕路雖極痛駭有夫之女勸令改適罪關風化至於殺其夫之說大關倫綱請分付道臣査究啓聞後稟處允之